Afrikaans is Groot: Nog konserte beplan ná kaartjies binne ure uitverkoopDie organiseerders van die Afrikaans is Groot-konsertreeks het bekend gemaak dat nog konserte beplan word nadat kaartjies vir die beplande vertonings Woensdag binne ure uitverkoop het. Barnard Beukman, woordvoerder van Afrikaans is Groot, het gesê die kaartjies vir al nege vertonings is Woensdag binne agt ure uitverkoop. Die AIG-konserte in Pretoria is vir 13, 14, 20, 21, 27 en 28 November beplan. Op 14 en 28 November word daar twee konserte gehou. “Alhoewel duisende bykomende sitplekke op die eerste dag beskikbaar gestel is, was dit steeds nie genoeg vir die aanvraag nie. Verlede jaar is ses vertonings op die eerste dag uitverkoop, waarna dit vermeerder is,” het Beukman gesê. Volgens Beukman is die organiseerder van Afrikaans is Groot besig met dringende voorbereidings om bykomende vertonings in Pretoria beskikbaar te stel en sal ŉ aankondiging hieroor binnekort volg. “Afrikaans is Groot (AIG) se bestuur en kunstenaars is vandag meer as ooit oorweldig met dankbaarheid teenoor Afrikaanse musiekliefhebbers vir die buitengewone steun wat ons ervaar met die verkoop van konsertkaartjies. Dit is ŉ ongekende gebeurtenis in die geskiedenis van Afrikaanse musiek.” Beukman het om verskoning gevra aan sommige kaartjiekopers wat probleme met die aankoopproses ondervind het. “Dit is veroorsaak deur die onverwagse groot toeloop, met duisende mense gelyktydig aanlyn. Elke jaar word stelsels van die beste gehalte gebruik om in die geskatte aanvraag te voldoen, maar die aanvraag na kaartjies het alle verwagtinge en beplanning oortref. Daarom word kopers se geduld in dié verband hoog op prys gestel.”